En historisk høj varme er trukket ind over Danmark, og mange danskere trækker mod kysterne. Men hvordan klarer dyrene i Aalborg Zoo den usædvanlige varme?

Temperaturen i Aalborg skal onsdag ramme 34 grader, og det er altså lidt usædvanligt på vores nordlige breddegrader. Nordjyderne flokkes om strande og havnebade, og det er ikke så langt fra, hvordan flere af dyrene i Aalborg Zoo håndterer varmen. Både grisene og elefanterne gør nemlig brug af mudderbade for at køle sig ned, og i dagens varme har elefanterne fået nyt mudderbad og koldt vand i poolen. Men faktisk er varmen slet ikke så stort et problem i zoo, her er de langt mere bekymret for kulde. Søger skygge Mange af dyrene i zoo kommer oprindeligt fra Afrika, så for dem er varmen ikke et stort problem, med mindre der er tale om længere tids høj varme. Generelt klarer de fleste af Zoos dyr sig ved at søge skygge. Elefanterne har fået lov til selv at styre, om de er inde eller ude, så de kan søge skygge. Søløverne har søgt ned i kælderen, for vandet køler dem ikke nok. Isbjørnene derimod ligger gerne i solen og hygger sig, og hvis de får det for varmt, bader de noget mere, end de plejer. Derfor behøver man ifølge marketingansvarlig Susanne Solskov ikke at bekymre sig for det store polardyr. Som en lille hjælp i varmen har dyrepasserne frosset mad ned i isterninger til både isbjørnene og de tropevante silkeaber. Ét dyr har det svært Der er dog særligt ét dyr i parken, som ikke er glad for den høje varme. Selvom man kunne tro, der var tale om et polardyr, er det faktisk den røde panda, som ikke trives i høje temperaturer. Den røde panda lever naturligt højt oppe i bjergene, så de er ikke vilde med dagens vejrudsigt. For at lindre varmen, kan de finde på at lægge sig på maven på jorden i håb om, at jorden køler lidt. De kan ikke svede, så ligesom hunde gisper de med åben mund i varmen. Så med enkelte undtagelser er varmen altså ikke parkens største udfordring. Susanne Solskov forklarer dog, at de i parken altid tager hensyn til vejret.